*Az I. sz. határozati javaslat elfogadásához*

 *egyszerű többség szükséges,*

*a II. sz. határozati javaslat elfogadásához*

***az Mötv. 50. §-a alapján minősített*** *többség szükséges,*

*az előterjesztés nyilvános ülésen tárgyalható!*

*198. számú előterjesztés*

Bátaszék Város Önkormányzat Képviselő-testületének 2021. november 24-én

16.00 órakor megtartandó ülésére

Cikói Hulladékgazdálkodási Társulás társulási megállapodásának módosítása

|  |
| --- |
| **Előterjesztő:** dr. Bozsolik Róbert polgármester**Készítette** : dr. Firle Anna aljegyző **Törvényességi ellenőrzést végezte:** Kondriczné dr. Varga Erzsébet jegyző**Tárgyalja:**PG Bizottság 2021.11.23. |

**Tisztelt Képviselő-testület!**

Az Önkormányzati Társulás a Sió-völgyi Nagytérség Települési Szilárdhulladékai Kezelésének Korszerű Megoldására (a továbbiakban: Cikói Hulladékgazdálkodási Társulás vagy Társulás) **66 tagönkormányzata** a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 89. § (2) bekezdésében, valamint a Társulás társulási megállapodásának XI.2.2. pontjában foglaltak alapján a **Cikói Hulladékgazdálkodási Társulásból történő kiválásról határozott.**

A **Társulás Társulási Tanácsa** 2021. július 6-án tartott ülésén, a 18/2021. (VII.6.) számú határozatával a tagönkormányzatok képviselő-testületeinek a Cikói Hulladékgazdálkodási Társulásból történő kiválásról szóló határozatait tudomásul vette, és döntött a Társulásból történő kiválással összefüggésben keletkező feladatok zavartalan és határidőben történő megvalósítása érdekében egy ütemterv elfogadásáról, valamint az abban foglaltak megvalósításáról.

Az ütemtervnek megfelelően a Cikói Hulladékgazdálkodási Társulás Társulási Tanácsa a **2021. szeptember 22-én meghozott döntésével felhívta a Társulás tagönkormányzatait a társulási megállapodás módosításának elfogadására.**

Bátaszék Város Önkormányzata Képviselő-testülete a társulási megállapodás módosítását **2021. szeptember 29-én tárgyalta**: **269/2021.(IX.29.) önkormányzati határozatával a** **Cikói Hulladékgazdálkodási Társulás társulási megállapodása további módosításának kezdeményezéséről és információ kérésről döntött az alábbiak szerint:**

*„a) Cikói Hulladékgazdálkodási Társulás társulási megállapodásának további módosítását kezdeményezi akként, hogy a kisebbségi jogok védelme a társulási megállapodásban érvényesüljön, melynek megszövegezésére és a társulás munkaszervezete részére történő megküldésére felkéri a jegyzőt, továbbá*

*b) részletes, írásos tájékoztatást kér a Társulási Tanácstól, illetve annak munkaszervezetétől*

*ba) a 66 település társulásból történő kiválásának körülményeiről, az ütemtervről (időbeni és pénzügyi),*

*bb) a kiváló települések jogi és pénzügyi kötelezettségeiről, valamint arról, hogy a kiváló önkormányzatok nem teljesítése esetén, annak milyen jogi és pénzügyi hatása lesz a még tag önkormányzatokra, továbbá*

*bc) a Re-Kom Nkft. pénzügyi helyzetéről és arról, hogy a Re-Kom Nkft. adóssága miatt a Társulásnak van-e mögöttes felelőssége.”*

1. **2021. október 25-én érkezett a Cikói Hulladékgazdálkodási Társulás Társulási Tanács elnökének** – jelen előterjesztés 1. számú mellékletét képező – **válaszlevele**, melyben a következőkre tér ki:

**Társulási megállapodás további módosításával kapcsolatos tájékoztatása:**

*„A Mötv. 88. § (2) bekezdése alapján „A társulásban részt vevő képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszüntetéséhez.”*

*„A Társulás Társulási Tanácsát 100 társult önkormányzat képviselő-testületei által delegált tagok alkotják, az általuk képviselt települések lakosságszáma 193.642. A Társulási Tanács akkor határozatképes, ha legalább a szavazatok felével rendelkező (96.821 szavazat) képviselő jelen van az ülésen. A* ***Társulási Tanács ülésének összehívását a határozatképesség biztosítása érdekében hosszas időpontegyeztetés előzi meg.***

***Amennyiben a Társulási Tanács ismételt összehívása válik szükségessé,*** *fentiekre tekintettel az* ***ütemtervben foglalt feladatok határidőben történő megvalósítása akadályokba ütközik, és fennáll a veszélye annak, hogy a társulási megállapodás módosításának Kincstár részére történő megküldése, és a változások Kincstár által történő bejegyzése meghiúsul.****”*

*„Tájékoztatom továbbá a Tisztelt Polgármester Urat, hogy a munkaszervezeti feladatokat ellátó hivatal köztisztviselői a Magyar Államkincstár Tolna Megyei Igazgatóságának (a továbbiakban: Kincstár) a társulási megállapodások bejegyzésével foglalkozó kollégájával a kapcsolatot telefonon felvették, és tájékoztatták, hogy – amennyiben ismételt Társulási Tanács ülésre kerül sor – fennáll a veszélye annak, hogy a változtatások Kincstár által történő bejegyzése meghiúsul.* ***A Kincstár illetékes munkatársa arról tájékoztatta a hivatal munkatársát, hogy a korábbi években nem volt precedens a kiválásokkal kapcsolatos társulási megállapodás módosítása bejegyzésének elmaradására.****”*

*„Fentiekre tekintettel kérem a Polgármester Urat a társulási megállapodás módosításának a képviselő-testületük által történő ismételt megtárgyalására, valamint a módosítás elfogadására.*

***Bátaszék Város Önkormányzata képviselő-testületének a kisebbségi jogok védelmére irányuló kezdeményezésének megtárgyalását ugyanakkor támogatom, egyúttal javasolom, hogy az ilyen jellegű módosításra a tagönkormányzatok kiválását követően 2022-ben térjünk vissza****, egyúttal jelzem, hogy ezt más társulások esetén is érdemes napirendre venni.”*

**Kiválással kapcsolatos tájékoztatása:**

A Cikói Hulladékgazdálkodási Társulás 2021. szeptember 13. napján **megbízási szerződést** kötött a Cséza Ügyvédi Irodával, a Társulás egyes tagönkormányzatai kiválásával kapcsolatos **jogi szakértői feladatok ellátására**, melyek a következők:

*„a) Konzorciumi szerződés tagönkormányzatok kiválására vonatkozó hatásának kivizsgálása, arról írásbeli jelentés készítése;*

*b) A folyamatban lévő (peres) eljárások tagönkormányzatok kiválására vonatkozó hatásának kivizsgálása, arról írásbeli jelentés készítése;*

*c) A vagyonkezelői szerződés tagönkormányzatok kiválására vonatkozó hatásának kivizsgálása, arról írásbeli jelentés készítése;*

*d) A tagönkormányzatok kiválásáról szóló határozatok szabályszerűségének megvizsgálása;*

*e) A Cikói Hulladékgazdálkodási Társulás Társulási Tanácsa által meghozott határozatok megvizsgálása;*

*f) A Cikói Hulladékgazdálkodási Társulás és az egyes tagönkormányzatok közötti kiválásról szóló szerződések elkészítése;*

*g) Az egyéb jogi jellegű tanácsadás és állásfoglalások készítése a Megbízó utasításainak megfelelően.”*

A Cikói Hulladékgazdálkodási Társulás 2021. szeptember 22-ei ülésén döntött a Társulás és a KRISTÁLY-Audit Kft. közötti **megbízási szerződéskötésről** a következő **pénzügyi szakértői feladatok ellátása** tárgyában:

*„a) A Cikói Hulladékgazdálkodási Társulás céltartalék képzési kötelezettségének és összegének megállapítása, az esetleges hiány kimutatása évente és december 31-i fordulónappal.*

*b) Az eszközök könyvekben történő nyilvántartásának ellenőrzése, az esetleges hiányok megállapítása, korrigálása.*

*c) A teleppel kapcsolatos rekultivációs kötelezettség megállapítása;*

*d) A jelenleg a Cikói Hulladékgazdálkodási Társulásnál meglévő 122.000.000 forint pénzmaradvány céltartalék képzésre való felhasználhatóságának vizsgálata;*

*e) A Rekom Nonprofit Kft. felszámolásából adódó jövőbeni pénzügyi kötelezettség vizsgálata;*

*f) A Cikói Hulladékgazdálkodási Társulásból kiváló tagönkormányzatokkal történő pénzügyi elszámolás koordinálása;*

*g) Siófok Város Önkormányzata illetve a Konzorcium és a Cikói Hulladékgazdálkodási Társulás közötti esetlegesen fennálló pénzügyi elszámolási kötelezettség vizsgálata;*

*h) Szükség szerinti részvétel minden olyan társulási tanácsi ülésen, ahol a feladat ellátása szempontjából lényeges kérdés megtárgyalására sor kerül (vagyon, költségvetés, pénzügyek, stb.);*

*i) Rendszeres kísérő szakmai tanácsadás nyújtása egyeztetés szerint, de legalább két hetente;*

*j) Megbízó működéséhez kapcsolódó a feladatkörét érintő jelentősebb jogszabályváltozásokról tájékoztatást nyújtása Megbízó részére;*

*k) Egyéb pénzügyi feladatok ellátása a Megbízó utasításainak megfelelően;*

*Tájékoztatom a Tisztelt Polgármester Urat, hogy* ***sem a jogi, sem a pénzügyi szakértő nem végzett az általa vállalt feladatokkal, így a megkeresésében kért adatokról a tevékenység befejezését követően tudok tájékoztatást nyújtani.*** *A jogi és pénzügyi szakértői feladatok befejezését követően mihamarabb gondoskodom a Társulási Tanács ülésének összehívásáról, valamint a szakértői anyagok tagönkormányzatok részére történő megküldéséről.”*

**Bátaszék Város Önkormányzata Képviselő-testületének a Cikói Hulladékgazdálkodási Társulás társulási megállapodása további módosításának kezdeményezéséről, információ kérésről szóló 269/2021. (IX.29.) önkormányzati határozatának a Cikói Hulladékgazdálkodási Társulás részére történő megküldését követően, a Társulás munkaszervezete a Magyar Államkincstár és a Tolna Megyei Kormányhivatal szakmai véleményét, iránymutatását kérte többek között, azzal kapcsolatosan is, hogy amennyiben Bátaszék Város Önkormányzata nem hagyja jóvá a társulási megállapodást, az milyen következményekkel jár.**

1. A **Magyar Államkincstár tájékoztatása** (2. számú melléklet) a Cikói Hulladékgazdálkodási Társulás társulási megállapodásának módosításával kapcsolatosan a következőkre tér ki:

*A Cikói Hulladékgazdálkodási Társulás törzskönyvi jogi helyzetét mielőbb rendezni szükséges, mivel a Társulás törzskönyvi nyilvántartásba bejegyzett társulási megállapodása eltér a Szekszárd Város honlapján közzétett – elvileg hatályos – 2013. június 30. napján kelt társulási megállapodástól.* ***A törzskönyvi nyilvántartásba bejegyzett 2009. május 8. napján kelt társulási megállapodás XI./1 pontja és az elvileg hatályos társulási megállapodás XI./1 pont 1.2. alpontja teljesen más szabályokat tartalmaz a társulásból történő kiválás időpontját tekintve****, továbbá a XI./1 pont 1.1. alpontja a kiválásra vonatkozóan egyéb feltételeket is megállapít. Tekintettel a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 93. §-a szerinti kötelező tartalmi elemekre, a Társulási megállapodás egyéb pontjait is módosítani, aktualizálni szükséges.*

*„Első és legfontosabb, hogy a Társulás rendezze a törzskönyvi nyilvántartás felé a hatályos társulási megállapodás szabályszerű benyújtását, melynek bejegyzési időpontja tekintetében az államháztartásról szóló 2011. évi CXCV. tv. (a továbbiakban: Áht.) 105/A § (3) bekezdésének rendelkezéseit kell alkalmazni. A közhiteles hatósági nyilvántartás alapvető fogalmi eleme az abba szereplő adatoknak a valósággal történő megfelelősége, ehhez tartozik az időrendiség.*

***Ameddig a törzskönyvi nyilvántartásban nem a hatályos társulási megállapodás található addig az ezt érintő változás sem kerülhet bejegyzésre, sem jogilag, sem technikailag nincsen lehetőség arra, hogy a hatályos társulási megállapodás törzskönyvi nyilvántartást érintő módosítása visszamenőleg kerüljön bejegyzésre*** *(kivéve ha a törvény más időpontot állapít meg),* ***a változások bejegyzése a törvényi feltételnek megfelelően módosított érvénybe lépési dátummal történhet.***

*A Mötv. 42. §-a értelmében a Képviselő-testület hatásköréből nem ruházható át önkormányzati társulás létrehozása, megszüntetése, abból történő kiválás, a társulási megállapodás módosítása, a társuláshoz, érdekképviseleti szervezethez való csatlakozás, abból történő kiválás.*

*Az eljárás kétlépcsős. Egyrészt a Mötv. 89. § (2) bekezdése általános szabályai értelmében figyelemmel az Mötv.89. § (1) bekezdésére a 2021. december 31. napjával történő kiválásról a képviselő-testületek minősített döntésének 2021. június 30. napjáig meg kellett történnie.*

*Ezt követően a kiválást tartalmazó módosított társulási megállapodását az Mötv. 88. § (2) bekezdése alapján megállapított szabálynak megfelelően (jóváhagyásához a társulásban továbbra is részt vevő képviselő-testületek mindegyikének minősített többséggel hozott döntése szükséges) 2021. december 31. napját megelőzően – a törzskönyvi nyilvántartás eljárás 20 napos határidejére figyelemmel – úgy kell benyújtani a Kincstár felé, hogy a kiválásokat tartalmazó változás 2021. december 31. napjával bejegyzésre kerülhessen.*

*A kiválást tartalmazó képviselő-testületi döntések határidőben történő elfogadása illetve az ezt tartalmazó társulási megállapodás módosítása konjunktív feltétele annak, hogy az erre vonatkozó kérelmet a Kincstár teljesítse. Ennek hiányában a kérelmet az általános közigazgatási rendtartásról szóló 2016. évi CL. törvény 46. § (1) bekezdés a) pontja alapján el kell utasítani.*

***Törzskönyvi bejegyzés hiányában a társulás tagjaiban történő változások sem lépnek hatályba.***

*Az államháztartásról szóló törvény végrehajtásáról szóló 368/2011 (XII.31.) Korm. rendelet (a továbbiakban: Ávr.) 167/C. § (5) bekezdésének értelmében* ***a kérelmet a képviselő-testületek döntésének meghozatalától számított 15 napon belül kell a Kincstárhoz benyújtani.***

*Az Áht. 105/B. § (1) bekezdése alapján a* ***bejelentésre kötelezett törzskönyvi jogi személlyel szemben a Kincstár a Kormány rendeletében meghatározott mértékű bírságot szab ki, ha a törzskönyvi jogi személy a bejegyzésre, törlésre, vagy a változás-bejelentésre irányuló kérelem benyújtására vonatkozó kötelezettségét elmulasztja, késedelmesen, hibásan, vagy valótlan adattartalommal teljesíti****. Az Ávr. 167/H. § (2) bekezdése szerint a bírság összege legfeljebb ötszázezer forint lehet.*

***Mindkét rendelkezésünkre álló társulási megállapodás tartalmazza, hogy Társulási Tanács Elnökének kötelezettsége a törzskönyvi nyilvántartásban szereplő adatok változásának nyilvántartásba vétele iránt a Magyar Államkincstárnál a változásokat követő 15 napon belül történő intézkedés megtétele.”***

1. **Tolna Megyei Kormányhivatal tájékoztatása:** (3. sz. melléklet)

A társulásból történő kiválással kapcsolatban a Magyar Államkincstár által is összefoglalt hatályos, vonatkozó jogszabályokat részletezi, továbbá:

*„Álláspontom szerint a társulásból történő kiválás tényét nem a törzskönyvi bejegyzés keletkezteti,* ***azon önkormányzatok, melyek esetében az Mötv. 89. §. (1)-(2) bekezdésében, valamint a társulási megállapodás 2. pontjában meghatározott kettős konjunktív feltétel teljesül*** *(a társulásból történő kiválásról legalább 6 hónappal korábban, 2021. június 30. napjáig, minősített többséggel meghozták képviselő-testületi döntésüket és erről a társulási tanácsot értesítették),* ***2021. december 31. napjával kiválnak a társulásból, tehát ezen önkormányzatok*** *– a jogszabályi rendelkezéseknek megfelelően –* ***2022. január 1. napjától nem lesznek tagjai a társulásnak.***

*Tekintettel arra, hogy a* ***módosított társulási megállapodás 2022. január 1. napjától válik alkalmazandóvá****, a megállapodás módosításának* ***elfogadásáról csak a társulásban tagként maradó önkormányzatok képviselő-testületeinek minősített többséggel hozott döntése szükséges.***

*Mindezek alapján a társulási megállapodás módosításának el nem fogadása a kiválásra joghatással ugyan nem bír, de az Ávr. 167/C. § (2) bekezdés d) pontja alapján a módosított társulási megállapodás is szükséges a kincstárhoz a változás-bejelentési kérelem benyújtásakor.”*

Mind a Magyar Államkincstár, mind a Tolna Megyei Kormányhivatal jelezte, hogy az általuk adott tájékoztatások szakmai vélemények, amelyek jogi kötelező erővel nem rendelkeznek.

**Amennyiben a 2021. szeptember 29. napján már tárgyalt – kisebbségi jogok védelmével kapcsolatos módosító javaslat nélküli - társulási megállapodást a Tisztelt Képviselő-testület nem hagyja jóvá, és ennek következtében a Cikói Hulladékgazdálkodási Társulás a változás-bejelentésre irányuló kérelmét hibásan, vagy egyáltalán nem tudja benyújtani, úgy az Áht. 105/B. § (1) bekezdése alapján a Kincstár által kiszabható bírság miatt kártérítési vonzata lehet a Képviselő-testület ezen döntésének.**

A fentiekre tekintettel kérjük az alábbi határozati javaslatok elfogadását:

**I. sz. h a t á r o z a t i j a v a s l a t :**

**a Cikói Hulladékgazdálkodási Társulás Társulási Tanács elnöke tájékoztatójának tudomásul vételére**

Bátaszék Város Önkormányzata Képviselő-testülete a Cikói Hulladékgazdálkodási Társulás Társulási Tanács elnökének I/F/506-3/2021. számú tájékoztatását tudomásul veszi, azzal, hogy a Bátaszék Város Önkormányzat Képviselő-testületének 269/2021.(IX.29.) önkormányzati határozatában foglalt kisebbségi jogok védelmére irányuló kezdeményezésének megtárgyalására 2022. évben sor kerül.

*Határidő:* 2021. november 30.

*Felelős:*  Kondriczné dr. Varga Erzsébet jegyző

 (a határozat megküldéséért)

*Határozatról értesül:* Cikói Hulladékgazdálkodási Társulás

 irattár

**II. sz. h a t á r o z a t i j a v a s l a t :**

**a Cikói Hulladékgazdálkodási Társulás társulási megállapodásának módosítására**

Bátaszék Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 88. §-ban foglaltak alapján a Cikói Hulladékgazdálkodási Társulás társulási megállapodásának módosítását - a határozat melléklete szerinti tartalommal – jóváhagyja.

*Határidő:* 2021. november 30.

*Felelős:*  dr. Bozsolik Róbert polgármester

 (a társulási megállapodás aláírásáért)

 Kondriczné dr. Varga Erzsébet jegyző

 (a határozat megküldéséért)

*Határozatról értesül:* Cikói Hulladékgazdálkodási Társulás

 irattár